Regionsudvalgets udtalelse om:

- »Forslag til Europa-Parlamentets og Rådets afgørelse om iværksættelse af anden fase af Fællesskabets handlingsprogram for almen uddannelse - SOCRATES«,

- »Forslag til Rådets afgørelse om iværksættelse af anden fase af Fællesskabets handlingsprogram inden for erhvervsuddannelse - LEONARDO DA VINCI«, og - »Forslag til Europa-Parlamentets og Rådets afgørelse om iværksættelse af et fællesskabshandlingsprogram for ungdomsanliggender - UNGDOM FOR EUROPA« (1999/C 51/13)

REGIONSUDVALGET har -

under henvisning til Kommissionens forslag til Europa-Parlamentets og Rådets afgørelse om iværksættelse af anden fase af Fællesskabets handlingsprogram for almen uddannelse - SOCRATES (KOM(98) 329 endelig udg. - 98/0195 COD) (), Kommissionens forslag til Rådets afgørelse om iværksættelse af anden fase af Fællesskabets handlingsprogram inden for erhvervsuddannelse - LEONARDO DA VINCI (KOM(98) 330 endelig udg. - 98/0196 SYN) () og Kommissionens forslag til Europa-Parlamentets og Rådets afgørelse om iværksættelse af et fællesskabshandlingsprogram for ungdomsanliggender (KOM(98) 331 endelig udg. - 98/0197 COD) (),

under henvisning til Rådets beslutning af 15. september 1998 og 1. oktober 1998 (SOCRATES og Ungdomsanliggender) og Kommissionens beslutning af 1. september 1998 (LEONARDO-programmet) om i henhold til artikel 126, 127 og 198 C, stk. 1, i traktaten om oprettelse af Det Europæiske Fællesskab at anmode om Regionsudvalgets udtalelse,

under henvisning til sit præsidiums beslutning af 13. maj 1998 om at henvise det forberedende arbejde til Underudvalg 7 »Uddannelse, Erhvervsuddannelse, Kultur, Ungdom, Sport, Borgernes Rettigheder«,

under henvisning til Underudvalg 7's forslag til Regionsudvalgets udtalelse (CdR 226/98 rev.), som blev vedtaget den 1. oktober 1998 med John Evans som ordfører,

og ud fra følgende betragtninger:

I henhold til Amsterdam-traktaten skal Den Europæiske Unions medlemsstater tilskynde til, at befolkningen opnår det højest mulige videnniveau gennem bred adgang til uddannelse og vedvarende ajourføring heraf;

Amsterdam-traktaten, som anerkender de lokale og regionale myndigheders vigtige rolle på erhvervsuddannelsesområdet, har udvidet den obligatoriske høring af Regionsudvalget til også at omfatte erhvervsuddannelse -

på den 26. plenarforsamling den 18.-19. november 1998 (mødet den 19. november) enstemmigt vedtaget følgende udtalelse.

1. Indledning

1.1. Regionsudvalget konstaterer med tilfredshed, at den videnorienterede politik både i Amsterdam-traktaten og »Agenda 2000« betragtes som et afgørende element i fremtiden for Den Europæiske Union. Kommissionen bebudede i »Agenda 2000« og »For et kundskabernes Europa« sin beslutning om at udarbejde tre forslag inden for almen uddannelse, erhvervsuddannelse og ungdomsanliggender. I sin udtalelse om sidstnævnte meddelelse () bifaldt Regionsudvalget kraftigt målsætningen om et mere åbent og dynamisk område for uddannelse i Europa og støttede udviklingen af en strategisk, sammenhængende ramme for uddannelses-, erhvervsuddannelses- og ungdomspolitikken i EU.

1.2. Kommissionens nye forslag bygger på de eksisterende SOCRATES- (almen uddannelse), LEONARDO DA VINCI- (erhvervsuddannelse) og UNGDOM FOR EUROPA-programmer. Navnene på programmerne, som nu er almindelig kendt blandt EU-borgerne, bibeholdes i første omgang, mens anvendelsen af EU-midlerne søges forbedret og gjort mere målrettet. De tre forslag er udtryk for ønsket om at iværksætte en integreret strategi navnlig via fælles aktioner. Regionsudvalget går ind for en sådan større integrationsgrad, som skulle optimere initiativernes effekt, især med henblik på at bekæmpe social udstødelse.

1.3. Der er opstillet tre mål for almen uddannelse, erhvervsuddannelse og politikken for ungdomsområdet:

- fremme af beskæftigelsen i tråd med beslutningerne på Det Europæiske Råds møde i Luxembourg ved hjælp af udvikling af de evner og kvalifikationer og den iværksætterkultur, der er nødvendig som følge af ændringer i arbejdet og dets tilrettelæggelse,

- forbedret videnspotentiale med henblik på at skabe de sociale og tekniske forudsætninger for fornyelse, som er afgørende for økonomisk vækst og højere levestandard,

- mulighed for borgerne for at få Europa-erfaringer, der kan styrke en fælles identitetsfølelse og en følelse af at høre til i et fælles område.

1.4. Kommissionen, Rådet, Parlamentet og andre EU-institutioner betragter arbejdsløshed og social udstødelse som de to vigtigste problemområder, der må tages fat på. I den forbindelse bifalder Regionsudvalget, at grænsen mellem almen og faglig uddannelse, mellem formel og uformel uddannelse og mellem grunduddannelse og efter- og videreuddannelse udviskes mere og mere, hvilket kommer til udtryk i de reviderede programmers fælles træk, i deres forenklings- og integrationsaspekter og i den planlagte forbindelse med strukturfondene, navnlig Den Europæiske Socialfond. Komplementaritet og kohærens kan kun bidrage til at bekæmpe social udstødelse og arbejdsløshed.

1.5. Regionsudvalget konstaterer med tilfredshed, at de reviderede programmers aktioner i tråd med beskæftigelsesretningslinjerne fra Det Europæiske Råds møde i november 1997 anerkender den centrale rolle, som den formelle og uformelle uddannelse og erhvervsuddannelsen, i den bredest mulige betydning, spiller for jobegnetheden og tilpasningsevnen. Disse uddannelsesformer kan i høj grad styrke udviklingen af iværksætterevner og fremme lige muligheder. Regionsudvalget ønsker især at fremhæve de handicappedes legitime krav om initiativer, nu hvor uddannelsesprogrammerne omfatter foranstaltninger for handicappede.

1.6. Regionsudvalget har i mange tidligere udtalelser fremhævet, at de stadig ændrede krav på arbejdspladsen (nye arbejdssystemer og tilpasning til nye teknologier) nødvendiggør en løbende videreuddannelse af arbejdsstyrken. Vi lever ikke længere i en verden med livsvarige job, og uddannelse som en livslang proces kan derfor vise sig at være et vigtigt værktøj i udviklingen af en højtkvalificeret arbejdsstyrke, som er en central bestanddel i en bæredygtig økonomisk og social udvikling. Det skal ikke kun være den private sektor, dvs. som regel arbejdsgiverne, der skal sørge for denne løbende opdatering af kvalifikationer, men navnlig også kommuner og regioner. Regionsudvalget ønsker i særlig høj grad at understrege behovet for at efteruddanne lærere i metoder til at udnytte informationsteknologi og multimedier i undervisningen.

1.7. Kommissionen anerkender i sine forslag det vigtige bidrag, som almen uddannelse, erhvervsuddannelse og ungdomspolitik yder til at fremme deltagelsen i samfundslivet. Regionsudvalget hilser dette velkommen og understreger, at adgang til et uddannelsesbaseret samfund er et grundlæggende aspekt ved et Borgernes Europa og forbedrer den enkeltes muligheder for at deltage i arbejds- og samfundslivet.

2. Generelle bemærkninger

2.1. Hvert program indeholder specifikke aktioner rettet mod de respektive mål. Disse aktioner gennemføres ved én eller flere af følgende seks foranstaltninger: fremme af fysisk mobilitet, fremme af virtuel mobilitet, støtte til samarbejdsnetværk, fremme af sprogkundskaber, støtte til nyskabende projekter og produkter samt bedre kendskab til uddannelses- og erhvervsuddannelsessystemerne. Regionsudvalget bifalder denne fælles kerne af aktiviteter, som muliggør en mere målrettet og integreret strategi.

2.1.1. Fysisk mobilitet

2.1.1.1. Regionsudvalget noterer, at aktionerne til fremme af fysisk mobilitet har været vellykkede i de tre eksisterende programmer. Det er imidlertid nødvendigt at sikre lige muligheder, hvad angår adgangen til mobilitetsaktionerne, navnlig for dårligt stillede grupper.

2.1.1.2. Regionsudvalget støtter foranstaltninger til fremme af gensidig anerkendelse af kvalifikationer og færdigheder og til fjernelse af hindringer for mobiliteten. Som det fremgår af udtalelsen om Kommissionens grønbog »Almen uddannelse - erhvervsuddannelse - forskning: Hindringer for mobiliteten i Det Europæiske Fællesskab« () støtter Regionsudvalget bestræbelserne på at udvide det europæiske meritoverførselssystem navnlig med henblik på at dække erhvervsuddannelsesområdet og indføre gensidig anerkendelse af tilegnede færdigheder/uformel erhvervsuddannelse gennem et akkrediteringssystem.

2.1.1.3. Som det fremgår af udtalelsen om Kommissionens forslag til Rådets beslutning om fremme af ophold i andre EU-lande som led i vekseluddannelse og lærlingeuddannelse () støtter Regionsudvalget forslaget om at fremme lærlingeuddannelse og vekseluddannelse gennem LEONARDO-programmet og bifalder indførelsen af en »EUROPASS-Uddannelse«, der skal tjene som bevis for kundskaber, der er opnået ved gennemførelse af et uddannelsesforløb i en anden medlemsstat.

2.1.1.4. Regionsudvalget anerkender værdien af programmet for ungdomsanliggender, der navnlig giver dårligt stillede unge, der ikke opfylder forudsætningerne for deltagelse i LEONARDO- og SOCRATES-programmerne, mulighed for at deltage. Det er ofte disse unge, der har de største integrationsvanskeligheder på arbejdsmarkedet og i samfundslivet. Udvekslingsordninger kan sætte unge i stand til at overvinde sådanne vanskeligheder.

2.1.1.5. Regionsudvalget konstaterer med tilfredshed, at Fællesskabets handlingsprogram »Europæisk volontørtjeneste for unge« inddrages i en sammenhængende strategi for ungdomspolitikken, som følger de anbefalinger, det fremsatte i sin udtalelse om handlingsprogrammet for den europæiske volontørtjeneste (). Regionsudvalget understreger den europæiske volontørtjenestes bidrag til at give de unge en uformel uddannelsesoplevelse, som fremmer deres personlige, sociale og faglige udvikling. Volontørtjenesten giver de unge mulighed for at yde et aktivt bidrag som EU-borgere og styrker solidariteten ikke kun mellem volontørerne, men også mellem de deltagende regioner, amter og kommuner.

2.1.1.6. Regionsudvalget glæder sig over mulighederne for at styrke samarbejdet mellem uddannelsessektoren og erhvervslivet gennem mobilitetsfremmende udvekslinger enten i form af praktikophold i virksomheder for studerende og undervisere (LEONARDO) og lærere (SOCRATES) eller gennem udvekslinger mellem virksomheder på den ene side og universiteter og erhvervsuddannelsesinstitutioner på den anden side (LEONARDO). Bestræbelser på at øge samarbejdet mellem disse to sektorer bør styrkes, som anbefalet i Regionsudvalgets udtalelse om de lokale og regionale myndigheders rolle i samarbejdet mellem uddannelsesinstitutioner og erhvervslivet ().

2.1.1.7. På skoleområdet anerkender Regionsudvalget ligeledes betydningen af, at elevmobiliteten videreføres efter programmets afslutning gennem stævner med deltagelse af skoleelever fra de associerede lande for at kunne vurdere deres deltagelse og samarbejde i forbindelse med projektet.

2.1.2. Virtuel mobilitet

2.1.2.1. Regionsudvalget støtter de fortsatte bestræbelser på at fremme skolers tilslutning til Internettet og udviklingen af multimedier til undervisningsbrug, men gentager de bemærkninger, det fremsatte i sin udtalelse om Kommissionens meddelelse »At lære i informationssamfundet: En handlingsplan for et europæisk uddannelsesinitiativ« () vedrørende behovet for at sikre tilstrækkelige støttemidler. Regionsudvalget gentager endvidere sin opfordring til at styrke brugen af nye teknologier på erhvervs- og voksenuddannelsesområdet.

2.1.2.2. Det bør navnlig sikres, at de nye teknologier ikke øger de sociale forskelle mellem dem, der har adgang til teknologierne og dem, der ikke har. Derfor må man i første omgang få lærerne til at indse, hvor vigtigt det er, at eleverne gives adgang til det nye multimedie-videnssamfund. Man bør heller ikke undervurdere betydningen af den grænseflade, der udgøres af læreren. Regionsudvalget er enig med Kommissionen i, at den nye teknologi bør anvendes til at bekæmpe social udstødelse, og opfordrer således til størst mulig adgang til disse faciliteter.

2.1.2.3. Der er derfor behov for undervisning i brugen af de forskellige medier på alle undervisningsniveauer for at hjælpe brugerne til forstå de oplysninger, de modtager ved hjælp af de nye teknologier og for at opbygge et informationssamfund, hvori alle kan deltage.

2.1.3. Samarbejdsnetværk og betydningen heraf

2.1.3.1. Dette er et nyt instrument, der har til formål at oprette samarbejde mellem offentlige og private aktører i medlemsstaterne på regionalt eller sektorialt plan i form af netværk og herved samle fællesskabsekspertise inden for et bestemt emne og styrke informationsspredningen. Regionsudvalget ønsker derfor at understrege behovet for et europæisk samarbejdsnetværk, der for at undgå overlapning skal bygge på eksisterende regionale eller lokale netværk i alle de tilfælde, hvor det er muligt.

2.1.3.2. Regionsudvalget bifalder oprettelsen af sådanne samarbejdsnetværk på EU-plan, navnlig netværk med deltagelse af lokale og regionale aktører. Det er på det lokale og regionale plan med dets rigdom af viden og erfaring, de fleste kreative og nyskabende tiltag bliver udviklet. I mange tidligere udtalelser har Regionsudvalget anbefalet, at denne værdifulde ressource udnyttes mere effektivt ved at fremme udbredelsen af god praksis via netværk. Sådanne netværk er af vital betydning for udviklingen af mainstream-politikken og af nye metoder til at bekæmpe social udstødelse. De kan også bidrage til at sikre udviklingen af en samordnet strategi for almen uddannelse, erhvervsuddannelse, erhverv og beskæftigelse til gavn for lokalområdet, erhvervslivet og den enkelte borger.

2.1.3.3. Som understreget i Regionsudvalgets udtalelse om de lokale og regionale myndigheders rolle i samarbejdet mellem uddannelsesinstitutioner og erhvervslivet er de lokale og regionale myndigheders netværksdeltagelse nødvendig på grund af disse myndigheders strategisk vigtige rolle med hensyn til at koordinere partnerskaber og skabe kontakter mellem samtlige relevante aktører, navnlig aktører i uddannelses- og erhvervssektoren.

2.1.3.4. Det er vigtigt at sikre, at alle relevante aktører, herunder bl.a. erhvervs- og interesseorganisationer, uddannelsesinstitutioner, forældre og studerende deltager fuldt ud i netværkene. Det er endvidere nødvendigt at udbrede god praksis for oprettelse af netværk inden for disse områder.

2.1.3.5. Regionsudvalget bifalder, at der i LEONARDO-forslagene er lagt vægt på netværkenes rolle med hensyn til at nå frem til en bedre analyse og forudsigelse af kvalifikationsbehovene. De lokale og regionale myndigheders deltagelse i denne proces kan bidrage til at sikre, at der udvikles færdigheder, der svarer til arbejdsmarkedets krav og kan indgå i lokale udviklingsstrategier.

2.1.3.6. Regionsudvalget opfordrer til, at der for at styrke aktionerne inden for dette område oprettes fleksible forbindelser til ESF-støttemidler af hensyn til de funktionelle aspekter og til EFRU af hensyn til investeringsaspekterne.

2.1.4. Fremme af sprogfærdigheder

2.1.4.1. Regionsudvalget er enig i, at sprogfærdighederne må styrkes, da de er en forudsætning for arbejdstagernes mobilitet og bidrager til at forbedre både kulturforståelsen og jobegnetheden.

2.1.4.2. Regionsudvalget lægger særlig vægt på at understrege betydningen af støtteforanstaltninger for »minoritetssprog« og behovet for at fremme mobilitetsaktioner i de områder, hvor mindre udbredte sprog tales.

2.1.5. Støtte til nyskabende projekter og produkter

2.1.5.1. Det er vigtigt at udbrede kendskabet til de bedste nyskabende strategier, da disse kan bidrage væsentligt til at forbedre politik og praksis på disse områder i hele EU. Det er også vigtigt at fremme tværnationale pilotprojekter for at styrke innovationen og dens afsmittende virkning på uddannelses-, erhvervsuddannelses- og ungdomsområdet.

2.1.6. »Terms of reference« på fællesskabsplan og bedre systemkendskab

2.1.6.1. Udviklingen af reference-, data- og informationskilder er af vital betydning for en dynamisk uddannelses- og ungdomspolitik. Regionsudvalget støtter oprettelsen af et nyt europæisk observationsorgan for uddannelse, som skal fremme informationsindsamlingen på uddannelsesområdet ved at samordne aktiviteter, der har at gøre med informations- og erfaringsudveksling.

2.1.6.2. I forlængelse af de anbefalinger, det gav i sine udtalelser om Kommissionens hvidbog om almen uddannelse og erhvervsuddannelse () og om Kommissionens forslag til Rådets henstilling om europæisk samarbejde til sikring af kvaliteten af de videregående uddannelser () opfordrer Regionsudvalget Kommissionen til at anvende eksisterende netværk til at etablere samarbejde om kvalitetssikring og udvikling af akkrediteringssystemer.

2.1.6.3. Regionsudvalget går ind for at fremme CEDEFOP's rolle i informationsindsamlingen på erhvervsuddannelsesområdet, navnlig dets undersøgelser af adgangen til erhvervsuddannelse og godskrivningen af kvalifikationer. Det Europæiske Erhvervsuddannelsesinstituts ekspertise i at yde relevante oplysninger om erhvervsuddannelse til partnerlandene, herunder de central- og østeuropæiske lande, bør ligeledes anerkendes. Der må sikres effektiv komplementaritet og koordinering mellem de forskellige databasers og institutioners indsats med henblik på at undgå overlapning.

2.1.7. Fælles indkaldelser af forslag

2.1.7.1. Regionsudvalget støtter idéen om fælles indkaldelser af forslag, som vil gøre det muligt at udvikle et fælles informationssystem, et samordnet system til observation af god praksis for livslang uddannelse, fælles aktioner vedrørende multimedier til undervisningsbrug og europæiske videnscentre i regionerne.

2.1.7.2. Regionsudvalget opfordrer til, at der sættes fokus på spredningseffekten af de igangsatte projekter og deres resultater via oprettelse af et centralt bibliotek på Internettet, for hver af de tre - her omtalte - programmer, hvor de støttetildelte projekter og deres resultater kort beskrives (f.eks. max. 10 linjer) med e-mail adresse på projektets kontaktpersoner.

2.1.7.3. Kommissionen gør opmærksom på, at formålet med disse europæiske videnscentre er at sikre kontakt og samspil på regionalt og lokalt plan mellem deltagerne i programmerne med henblik på at støtte regionale og lokale strategier for livslang uddannelse. Dette opnås navnlig ved at sprede informationer og resultater og ved at fremme en aktiv interaktion på tværs af de tre programmer. Regionsudvalget opfordrede tidligt i sin første mandatperiode til etablering af lokale og regionale videnscentre, da disse ved hjælp af ny teknologi kan bidrage væsentligt til at forbedre uddannelsesmulighederne, især for dårligt stillede grupper, samt til at forbedre den sociale kontakt og opfylde nye behov for kontakt mellem mennesker.

2.1.7.4. I betragtning af, at de lokale og regionale myndigheder kun har begrænsede finansielle midler til rådighed, kan Regionsudvalget ikke gå ind for at oprette nye faciliteter, hvor de nuværende faciliteter blot ved hjælp af nogle forbedringer kunne komme op på den standard, der er nødvendig for indførelsen af højteknologi.

2.1.7.5. Regionsudvalget opfordrer til at skabe fleksible forbindelser til ESF-støttemidler for at styrke aktionerne på dette område.

2.1.7.6. Programmerne nævner ikke specifikt landdistrikter. Regionsudvalget anbefaler, at der tages større hensyn til de særlige behov i disse områder, hvoraf nogle er omfattet af strukturfondenes mål 5b og 6. Det understreger endvidere det værdifulde bidrag, som europæiske centre for livslang uddannelse kan yde ved at give disse områders befolkning øget adgang til uddannelse.

2.1.8. Forbedrede og forenklede procedurer

2.1.8.1. Regionsudvalget støtter Kommissionens bestræbelser på at forenkle procedurerne og gøre dem mere brugervenlige. Det bifalder decentraliseringen af programmerne, hvortil der afsættes betydelige beløb til de enkelte medlemsstater, og foreslår, at decentraliseringen også gennemføres på nationalt plan.

2.1.8.2. Regionsudvalget konstaterer endvidere med tilfredshed, at de nye programmer lægger op til flerårig støtte, hvilket giver større fleksibilitet og gør det muligt for initiativerne at udvikle sig i forskelligt tempo.

3. Særlige bemærkninger

3.1. SOCRATES

3.1.1. SOCRATES-programmet tager sigte på at forbedre uddannelsens kvalitet ved at styrke samarbejdet og øge mobiliteten og ved at udvikle den europæiske dimension på alle uddannelsesområder. Regionsudvalget finder det positivt, at den europæiske dimension nævnes særskilt i programmets målsætninger, og betoner, at den skal tolkes så bredt som muligt, så den ikke kun får betydning for sprogundervisningen. I øvrigt mener Regionsudvalget, at der specifikt skal henvises til den tværkulturelle undervisnings særlige værdi i forbindelse med udryddelse af racistiske og fremmedfjendske holdninger i samfundet og integration af alle borgere, uanset baggrund, jf. Regionsudvalgets udtalelse om tværkulturel uddannelse (). Regionsudvalget betoner vigtigheden af, at der så tidligt i uddannelsesforløbet som muligt sættes ind med aktioner til fremme af tværkulturel uddannelse og bevidstgørelse, og understreger også, at der bør gøres en indsats for at videreuddanne lærere i den europæiske dimension.

3.1.2. Regionsudvalget støtter forslaget om en halvårlig rapport fra medlemsstaterne, som i detaljer beskriver, hvad der sker inden for opbygningen af det europæiske uddannelsesområde i den pågældende periode. Regionsudvalget understreger dog behovet for at inddrage de lokale og regionale myndigheder i udarbejdelsen.

3.1.3. Regionsudvalget finder det hensigtsmæssigt, at programmets målsætninger nu reduceres fra ni til fire: at styrke den europæiske dimension på alle uddannelsesniveauer, at fremme samarbejdet i alle uddannelsessektorer og på alle uddannelsesniveauer, at bidrage til at fjerne hindringer for et sådant samarbejde og at fremme nyskabelser på uddannelsesområdet i EU. Det er positivt, at programmets målsætninger gøres klarere, eftersom dette kan medvirke til at sikre, at initiativer og projekter på en sammenhængende og ensartet måde ligger i forlængelse af den overordnede strategi.

3.1.4. Regionsudvalget finder det hensigtsmæssigt, at antallet af aktioner nu reduceres fra 27 til 8, der omfatter såvel de tre grundlæggende elementer inden for livslang uddannelse (COMENIUS: skoleuddannelse, ERASMUS: videregående uddannelse og GRUNDTVIG: andre uddannelsesforløb, herunder voksenuddannelse) som de horisontale strategier (LINGUA: sprog og ATLAS: multimedier samt observation og innovation, fælles aktioner og ledsageforanstaltninger).

3.1.5. Hvad angår programmets anden målsætning, finder Regionsudvalget det positivt, at der i programmets anden fase med den nye GRUNDTVIG-aktion lægges større vægt på voksenuddannelsen og uddannelsen af personer, der har forladt uddannelsessystemet uden formelle kvalifikationer. Denne aktion fremmer nye uformelle indfaldsvinkler til uddannelsen, der skal gøre det lettere at tilegne sig nye kvalifikationer livet igennem. Regionsudvalget bifalder navnlig forslagene om inden for rammerne af denne aktion at udvikle ordninger for anerkendelse af erhvervede færdigheder.

3.1.6. Regionsudvalget glæder sig over, at Kommissionen efter høring af Regionsudvalget har erkendt behovet for, at der lægges større vægt på innovative aktiviteter, jf. programmets fjerde målsætning. Regionsudvalget ser navnlig positivt på programmets muligheder for at imødekomme krav, der måtte opstå i løbet af programperioden.

3.1.7. Regionsudvalget bifalder Kommissionens støtte til projekter, der skal bygge bro mellem forskellige uddannelsessektorer med henblik på at fremme livslang uddannelse. Regionsudvalget er dog skuffet over, at der ikke specifikt henvises til livslang uddannelse i målsætningerne. Livslang uddannelse indgår ganske vist i bilaget til SOCRATES-programmet i form af voksenuddannelse, men kun i afsnittet vedrørende Fællesskabets aktioner, og der henvises fejlagtigt til livslange færdigheder, som netop er et område, hvor den enkelte har brug for fortløbende ajourføring.

3.1.8. Programmet skal også fremover bidrage til akademisk anerkendelse af studieperioder i udlandet og af de kvalifikationer, der er opnået i forbindelse hermed.

3.1.9. Regionsudvalget tilslutter sig Kommissionens ønske om et bredere samarbejde mellem alle aktører på uddannelsesområdet, herunder forældrene, og det hertil knyttede krav om, at aktørerne skal høres ifølge afgørelsen.

3.1.10. Regionsudvalget bifalder, at alle foranstaltninger vedrørende skoleuddannelse samt grund- og videreuddannelse af lærere samles under én aktion, og at universiteterne får mulighed for at anlægge en tilsvarende strategi.

3.2. LEONARDO DA VINCI

3.2.1. LEONARDO DA VINCI-programmet har tre mål:

3.2.2. at forbedre og styrke de unges integration i samfundet såvel som på arbejdsmarkedet, især ved hjælp af vekseluddannelse og lærlingeuddannelse,

3.2.3. at udvide og udbygge adgangen til efteruddannelse på et kvalitativt højt niveau og mulighederne for at tilegne sig færdigheder hele livet igennem, navnlig i forbindelse med indførelse af ny teknologi og ændringer i organisationsstrukturer samt som opfølgning af uddannelsesinvesteringer,

3.2.4. at støtte erhvervsuddannelsessystemerne med henblik på at konsolidere processen hen imod reintegration på arbejdsmarkedet og at fremme integrationen på arbejdsmarkedet for grupper, som er særligt udsatte som følge af utilstrækkelige eller utidssvarende kvalifikationer.

3.2.5. Regionsudvalget foreslår, at programmets anden målsætning omformuleres, således at der tales om adgang til livslang tilegnelse og ajourføring af færdigheder, hvorved man undgår en tolkning, der indebærer, at færdigheder ikke skal fornyes. Det understreger også vigtigheden af gennem et akkrediteringssystem at fremme den gensidige anerkendelse af kvalifikationer og færdigheder i erhvervsuddannelsessektoren i hele EU.

3.2.6. Regionsudvalget bifalder, at LEONARDO DA Vinci-programmets indsats samles om tre målsætninger i stedet for som nu om 19, og at de tværnationale foranstaltningstyper reduceres fra 23 i den første fase til seks (som nævnt i punkt 2.1). En rationalisering vil gøre det muligt at målrette og udnytte ressourcerne mere effektivt.

3.2.7. Regionsudvalget noterer med tilfredshed, at LEONARDO DA VINCI er begyndt at fungere som et »europæisk laboratorium for nyskabelse« og tror på, at aktionen vedrørende nyskabende pilotprojekter fortsat vil resultere i nye produkter og undervisningsmetoder, hvis anvendelighed efterfølgende kan afprøves. Regionsudvalget foreslår, at der informeres om resultater og produkter fra projekter, som er gennemført på EU-plan, således at der opnås en ægte multiplikatoreffekt.

3.2.8. Regionsudvalget støtter Kommissionens forslag om at etablere en bedre pædagogisk og tilsynsmæssig programramme og indføre almindelige kvalitetsprincipper. Regionsudvalget kræver større gennemsigtighed i kriterierne for projektudvælgelse.

3.2.9. Regionsudvalget støtter videreførelsen af foranstaltninger til fremme at sproglige færdigheder og udbredelse af »terms of reference« på fællesskabsplan inden for erhvervsuddannelserne.

3.2.10. Regionsudvalget støtter skabelsen af et fast prioriteringssystem for en treårig periode med en årlig udvælgelsesprocedure, kombineret med en midtvejsevaluering, der gør det muligt at fastlægge nye prioriteter og gennemføre justeringer.

3.2.11. Regionsudvalget glæder sig over den støtte til livslang uddannelse, der formuleres i artikel 1, idet der hermed gøres op med sondringen i det tidligere LEONARDO DA VINCI-program mellem grundlæggende uddannelse og efter- og videreuddannelse.

3.2.12. LEONARDO DA VINCI-programmet er nok det af de tre programmer, som ligger bedst i forlængelse af EU's strategi for små og mellemstore virksomheder, der ses som drivkraften bag større beskæftigelse og vækst. Regionsudvalget understreger behovet for, at indsatsen vedrørende støtte til etablering af virksomhedsnetværk på lokalt og regionalt niveau skærpes. Dette vil have en positiv indvirkning på knowhow og færdigheder, ligesom det kan fremme effektive strategier på iværksætterområdet. Desuden vil det kunne fremme samfinansieringsstrategier, som gør det muligt at samle ressourcer til støtte af erhvervsuddannelsesprogrammer og stimulere investeringer i erhvervsuddannelsen. Regionsudvalget efterlyser skabelse af fleksible forbindelser til ESF-støttemidler, som gør det muligt at styrke aktionerne på dette område.

3.3. Ungdomsanliggender

3.3.1. Programmet har til formål at sætte unge i stand til at erhverve kvalifikationer og færdigheder samt gøre dem til ansvarlige samfundsborgere, hvilket letter deres aktive integration i samfundet. Det tager navnlig sigte på at fremme unge kvinders rolle i samfundet.

3.3.2. Regionsudvalget finder det hensigtsmæssigt, at programmets mål er reduceret fra ti til tre:

3.3.3. at styrke solidariteten ved i højere grad at lade unge, der har lovlig bopæl i en medlemsstat, deltage i tværnationale almennyttige volontørtjenesteaktiviteter, som gennemføres i Fællesskabet eller med tredjelande, især tredjelande, som Fællesskabet har indgået samarbejdsaftaler med;

3.3.4. at fremme unges aktive bidrag til de europæiske integrationsbestræbelser gennem deltagelse i tværnationale udvekslinger inden for Fællesskabet eller med tredjelande, hvilket giver dem mulighed for at opleve virkeligheden i Europa med alle dens facetter og at være åbne over for andre miljøer og derved støtte bekæmpelsen af racisme, antisemitisme og fremmedhad;

3.3.5. at fremme unges initiativ, iværksætterånd og kreativitet, således at de kan integreres aktivt i samfundet, og derved fremme anerkendelsen af værdien af en uddannelsesmæssig erfaring, der er erhvervet i europæisk sammenhæng og uden for det formelle uddannelsessystem.

3.3.6. Regionsudvalget bifalder forslaget om fire hovedaktionstyper: europæisk volontørtjeneste for unge, udvekslinger af unge, ungdomsinitiativer og ledsageforanstaltninger rettet mod vejledere, ungdomsledere og de unge selv (med seks underaktioner) i stedet for det tidligere programs otte hovedaktioner (med tyve underaktioner).

3.3.7. Regionsudvalget støtter beslutningen om at afsætte et budget til multilaterale udvekslinger og de forenklede procedurer herfor.

3.3.8. Regionsudvalget hilser den foreslåede aktion »Nye muligheder for unge« inden for området samarbejdspolitik og integration i samfundet velkommen som en supplerende uddannelsesmæssig motivation for Europas unge. Regionsudvalget har konsekvent anbefalet, at der oprettes projekter, som fremmer de unges initiativ, da sådanne ordninger kan bidrage til at opbygge de unges selvagtelse og ansvarsfølelse samt fremme deres kreativitet.

3.3.9. Regionsudvalget støtter Kommissionens forslag om at fremme ledsageundersøgelser, der sikrer en systematisk analyse af fællesskabsprogrammernes indvirkning på de unges tilværelse.

3.3.10. Regionsudvalget bifalder intentionen om, at Kommissionen og medlemsstaterne yder en særlig indsats for at hjælpe unge, som af kulturelle, sociale, fysiske, økonomiske eller geografiske årsager finder det vanskeligt at deltage i de eksisterende handlingsprogrammer på europæisk, nationalt, regionalt eller lokalt plan, således at der tages hensyn til denne målgruppes vanskeligheder.

3.4. De lokale og regionale myndigheders rolle i forbindelse med de nye programmer

3.4.1. Der er kun få henvisninger til den centrale rolle, som de lokale og regionale myndigheder i EU spiller i alle disse programmer. Det er vigtigt, at Kommissionen er opmærksom på dette. Afgørelserne bør specifikt henvise til de lokale og regionale myndigheder i præamblens betragtninger og ikke blot nævne dem under artikel 4.

3.4.2. Der er en iøjnespringende udeladelse i LEONARDO DA VINCI-programmets artikel 12, stk. 4, hvori det hedder, at Kommissionen senest den 30. juni 2003 forelægger Europa-Parlamentet, Rådet og Det Økonomiske og Sociale Udvalg en midtvejsrapport om gennemførelsen af dette program og senest den 31. december 2005 en endelig rapport om gennemførelsen af programmet.

3.4.3. Regionsudvalget er klar over, at det for øjeblikket ikke har kompetence til at blive hørt om erhvervsuddannelse, men denne situation vil ændre sig, når medlemsstaterne har ratificeret Amsterdam-traktaten, idet man forventer, at det fra og med udgangen af 1998 også vil blive obligatorisk at høre Regionsudvalget om erhvervsuddannelsesområdet, herunder om LEONARDO DA VINCI-programmet. Det synes derfor yderst logisk fra første færd at henvise til Regionsudvalget i disse nye forslag snarere end at vente på den officielle godkendelse og derefter anmode om en ny udtalelse vedrørende LEONARDO DA VINCI-programmet, der formodentlig snart vil blive søsat. Denne udeladelse af Regionsudvalget bør klart korrigeres.

3.4.4. Kommissionen nævner, at man vil nedsætte arbejdsgrupper bestående af kendte personer fra de relevante områder, som skal bistå ved gennemførelsen af de tre programmer. Regionsudvalget er tilfreds med, at princippet om lige muligheder finder anvendelse ved nedsættelsen af disse arbejdsgrupper, men opfordrer til, at man sikrer de lokale og regionale myndigheders deltagelse i de arbejdsgrupper og udvalg, der er blevet nedsat for at bistå Kommissionen med at gennemføre programmerne. Regionsudvalget kræver også, at de lokale og regionale repræsentanter inddrages fuldt ud i evalueringsarbejdet.

3.5. Finansiering

3.5.1. De samlede omkostninger ved finansieringsforslagene for de tre aktioner udgør omkring 3 mia. ecu. Dette samlede beløb opdeles på følgende måde: 1,4 mia. ecu til SOCRATES, 1 mia. ecu til LEONARDO DA VINCI og 0,6 mia. ecu til Ungdomsanliggender.

3.5.2. Dette beløber sig i alt til 0,67 % af det samlede årlige budget, hvilket er en meget lille andel for et så vigtigt område. Det repræsenterer imidlertid en stigning på 60 % i forhold til de fire nuværende programmers støtteniveau. Det ville være særdeles glædeligt, hvis dette mål kunne nås, i betragtning af at ordføreren for Europa-Parlamentets udtalelse om »For et kundskabernes Europa« har kritiseret den hidtidige mangel på finansiering til programmerne. Europa-Parlamentet har endvidere - sammen med Regionsudvalget - argumenteret for en væsentlig forøgelse af SOCRATES-programmets budget. Utilstrækkelig finansiering skaber kun forventninger og ønsker, som ikke kan indfries. For at sikre en mere effektiv forvaltning vil det være værdifuldt med større information om de indikatorer, der tages hensyn til ved forhøjelse og nedsættelse af budgettet for programmerne og aktionerne.

3.5.3. Regionsudvalget er bekymret over, at et lavt støtteniveau og en forventet stigning i interessen for programmerne kunne resultere i, at kun personer og institutioner i den privilegerede elite, der råder over de største økonomiske ressourcer, ville have mulighed for at deltage. Dette ville sætte princippet om lige muligheder over styr. Ved tildeling af støtte til de enkelte projekter skal der gennemføres foranstaltninger for at sikre, at beløbsrammen ikke er så høj, at den hindrer mindre projekter eller samarbejder, hvis indhold kan være lige så fornyende og stimulerende for kulturen som de større projekters indhold. Ud fra en lokal- og regionalpolitisk synsvinkel kan der være risiko for, at bestræbelserne på at begunstige de »dyre« projekter måske nok letter programadministrationen, men at de ikke tilgodeser projekter og samarbejder mellem lokalsamfundene og regionerne i Europa.

3.5.4. I betragtning af programmernes ambitiøse og vidtgående indsatsområde bør støtteniveauet være på mindst 3 mia. ecu. Vi må ikke glemme, at øgede EU-ressourcer ifølge reglerne skal modsvares af lokale ressourcer eller finansiering på mindst det samme niveau.

3.5.5. Regionsudvalget foreslår, at der skabes fleksible forbindelser til andre EU-finansieringskilder, hvor der er tale om komplementære aktiviteter, især Den Europæiske Socialfond, med henblik på at få størst mulig gavn af de forhåndenværende muligheder.

3.5.6. Regionsudvalget gentager, at øget investering i EU's programmer for almen uddannelse og erhvervsuddannelse samt ungdomsanliggender ikke kun vil styrke den økonomiske og sociale samhørighed i EU, men også vil bidrage til etablering af et ægte »Borgernes Europa«, som har mening for borgerne i deres hverdag, som Regionsudvalget understregede i sin udtalelse om revisionen af SOCRATES-programmets budgetramme ().

3.6. Åbning af programmerne

3.6.1. Ét aspekt i forbindelse med finansieringen er åbningen af de tre nye programmer for deltagere uden for EU, både førtiltrædelsesstaterne og Malta og Tyrkiet. Regionsudvalget hilser denne udvikling velkommen. For en resolut gennemførelse af udvidelsens målsætninger er det også nødvendigt med tilstrækkelige midler for at kunne indfri de berettigede forventninger til disse programmer.

3.6.2. Regionsudvalget understreger, at samarbejde på disse områder kan yde et værdifuldt bidrag til at styrke den økonomiske, sociale og demokratiske reformproces, der finder sted i disse lande.

4. Konklusion

4.1. Kommissionens overordnede strategi, der går ud på at forelægge de tre nye programmer samtidig, må generelt hilses velkommen.

4.2. Gennemførelsen af de foreslåede støtteberettigede aktioner vil give mulighed for en bredere deltagelse og inddragelse af flere personer inden for alle sektorer, hvilket bidrager til imødekommelse af de opstillede mål.

4.3. De nye strømlinede forvaltningsmetoder vil give de involverede lande mulighed for at fastlægge en mere effektiv og konsekvent programstrategi.

4.4. Kommissionen og de øvrige EU-institutioner må forstå og anerkende den vigtige og centrale rolle, som EU's lokale og regionale myndigheder spiller. De fleste af disse myndigheder er direkte ansvarlige for udbuddet og gennemførelsen af uddannelses- og ungdomsaktiviteter, og mange har også ansvaret for aktiviteter på erhvervsuddannelsesområdet - oftest i forbindelse med strategier for fornyelse og økonomisk udvikling. Der må tages hensyn til denne centrale rolle i gennemførelsen og evalueringen af programmerne. Regionsudvalget kræver derfor, at der sidder lokale og regionale repræsentanter i de udvalg og arbejdsgrupper, der nedsættes for at bistå Kommissionen i programgennemførelsen, og at disse repræsentanter deltager fuldt ud i evalueringsprocessen.

Bruxelles, den 19. november 1998.

Manfred DAMMEYER

Formand for Regionsudvalget

() EFT C 314 af 13.10.1998, s. 5.

() EFT C 309 af 9.10.1998, s. 9.

() EFT C 311 af 10.10.1998, s. 6.

() CdR 432/97 fin - EFT C 180 af 11.6.1998, s. 49.

() CdR 393/96 fin - EFT C 215 af 16.7.1997, s. 1.

() CdR 431/97 fin - EFT C 180 af 11.6.1998, s. 43.

() CdR 86/97 fin - EFT C 244 af 11.8.1998, s. 47.

() CdR 346/96 fin - EFT C 116 af 14.4.1998, s. 98.

() CdR 368/96 fin - EFT C 116 af 14.4.1998, s. 89.

() CdR 115/96 fin - EFT C 182 af 24.6.1996, s. 15.

() CdR 285/97 fin - EFT C 64 af 27.2.1998, s. 76.

() CdR 194/96 fin - EFT C 215 af 16.7.1997, s. 21.

() CdR 151/97 fin - EFT C 379 af 15.12.1997, s. 17.